b'\n_START_ARTICLE_\nVila Rotonda\n_START_SECTION_\nIstorija\n_START_PARAGRAPH_\nVil\xc4\x85 u\xc5\xbesak\xc4\x97 popie\xc5\xbeiaus prelatas, poetas ir intelektualas Paolo Almerico (1514\xe2\x80\x931589), nusprend\xc4\x99s pasitraukti i\xc5\xa1 aktyvios profesin\xc4\x97s veiklos. Tuo tikslu jis pardav\xc4\x97 savo r\xc5\xabmus Vi\xc4\x8dencoje ir panoro i\xc5\xa1sikraustyti \xc4\xaf miesto apylink\xc4\x97se pastatytus r\xc5\xabmus (Italijoje vadinamus vilomis). U\xc5\xbemies\xc4\x8dio vil\xc4\x85 suprojektavo architektas Andrea Palladio 1565-66 m._NEWLINE_Darbai prasid\xc4\x97jo 1567 m. ir baig\xc4\x97si iki 1571 m., nes tuo metu \xc5\xbeinoma, kad Paolo Almerico jau gyveno viloje. Po Paladijo mirties ties vila dirbo jo mokinys Vincenzo Scamozzi. 1591 m. vil\xc4\x85 \xc4\xafsigijo Odorico ir Mario Capra. Vilos dekoras buvo papildytas Lorenzo Rubini ir Giambattista Albanese skulpt\xc5\xabra. V\xc4\x97liau vila buvo papildoma \xc4\xafvairiu dekoru. Sp\xc4\x97jama, kad freskas joje atliko Giambattista ir Alessandro Maganza. XVIII a. prad\xc5\xbeioje freskas atliko pranc\xc5\xabzas Louis Dorigny._NEWLINE_\xc5\xa0iuo metu vila priklauso Valmarana giminei, kuri nuo 1976 m. vykd\xc4\x97 vilos restauravimo ir atnaujinimo darbus. 1980 m. leista ap\xc5\xbei\xc5\xabr\xc4\x97ti vilos apylinkes, 1986 m. vila atidaryta vie\xc5\xa1ajam lankymui.\n_START_SECTION_\nStilistika\n_START_PARAGRAPH_\nVila Rotonda yra tikriausiai garsiausia Andrea Palladio suprojektuota vila. \xc4\xaekv\xc4\x97pimo Andrea Palladio s\xc4\x97m\xc4\x97si i\xc5\xa1 Romos Panteono architekt\xc5\xabros. Pastato centre yra vidin\xc4\x97 apvali sal\xc4\x97, nuo ko pastatas gavo pla\xc4\x8diai paplitus\xc4\xaf pavadinim\xc4\x85 Vila Rotonda (rotonda - apvalaus i\xc5\xa1planavimo pastatas). Vilos patalpos suplanuotos, kad visi kambariai tur\xc4\x97t\xc5\xb3 langus ir b\xc5\xabt\xc5\xb3 lengvai pasiekiami i\xc5\xa1 bet kurios pastato vietos. Vila turi keturis fasadus, visus su 6 jon\xc4\x97nin\xc4\x97mis kolonomis. Vilos stogo kupolas pana\xc5\xa1us \xc4\xaf Romos Panteono.'